游白雲山
作者：劉摯
朝代：宋

paragraphs: 西山矜霽色，林嶺遡晨光。
萬象露榮秀，熙然數盛陽。
扶笻喜暄暖，更得春日長。
迴阡互虧蔽，叢薄紛青黄。
溪橋覺飛動，漲水起連航。
杳杳巖壑步，翛翛松桂香。
道人誦所聞，坐使身世忘。
誰我共出處，閑人澹徊翔。
風鈴有妙想，天樂浮圖傍。
非徒愛石壁，行將營草堂。
彼哉楚人子，記恨擷幽芳。